L'OCCC va visitar l'Agència de l'Habitatge de Catalunya el 10 de desembre, en el marc del Programa dels acords voluntaris per a la reducció d'emissions de GEH
L'objectiu d'aquestes visites és establir un canal de comunicació directe entre l'organització i l'OCCC per tal de plantejar dubtes, identificar millores i compartir experiències en la reducció d'emissions de GEH i, alhora, verificar in situ les dades autodeclarades tant de l'inventari com de les mesures implementades.
L'Agència de l'Habitatge de Catalunya, és un ens públic que té com a funció la gestió de les polítiques d'habitatge de la Generalitat de Catalunya.
L'Agència disposa d'instruments per millorar l'eficàcia i l'eficiència del servei que realitza, així com per minimitzar l'impacte ambiental de la seva activitat.
Aquestes eines són: un sistema de gestió de qualitat, d'acord amb la Norma ISO 9001 i un sistema de gestió ambiental, d'acord amb la Norma ISO 14001 i EMAS per a la seu central de l'Agència, carrer de la Diputació, 92, de Barcelona.
La seu central de l'Agència és l'organització que forma part del Programa d'acords voluntaris.
Les emissions autodeclarades a l'inventari corresponen a les emissions lligades al consum de gas per calefacció, al consums de benzina i gasoil dels vehicles del parc propi, a les fuites de gasos refrigerants dels equips de refrigeració, al consum elèctric per refrigeració, il·luminació i equips, als desplaçaments per gestions laborals i als desplaçaments in-itinere (de casa a la feina)
S'ha pogut comprovar la implementació de les mesures de reducció d'emissions que fins al moment l'Agència de l'Habitatge de Catalunya ha posat en marxa en el marc del Programa dels acords voluntaris.
L'Agència de l'Habitatge de Catalunya porta una llarga trajectòria en la implantació de mesures ambientals i d'eficiència energètica, desenvolupades en el marc del sistema de gestió ambiental implementat i verificat segons el reglament EMAS i la norma ISO-14001.
Aquestes mesures han estat plantejades i implementades des de diferents àrees de l'Agència on els treballadors participen de forma activa, en la millora ambiental continua de l'empresa.
Les mesures incloses en el Programa d'Acords Voluntaris es detallen a continuació:
- Substitució d'una caldera de gas de més de 20 anys per una nova caldera de condensació (alt rendiment)
- Implementació d'una instrucció per a la mobilitat dels treballadors de la feina a casa
- Substitució d'una furgoneta de transport per una energèticament més eficient i amb menys emissions associades.
- Substitució d'ascensors amb criteris d'eficiència energètica i de millora ambiental.
- Cursos teòric-pràctics de conducció eficient per als treballadors que utilitzen el cotxe en gestions de treball, tant per vehicles híbrids com convencionals.
- Substitució del servei de renting d'impressores amb criteris d'eficiència en l'ús de l'energia i el paper.
- Instal·lació fotovoltaica per autoconsum en la coberta de l'edifici.
- Mesures de sensibilització: xerrada als treballadors per part d'una comercialitzadora d'electricitat verda i Taller d'estalvi d'energia i bones pràctiques ambientals a la llar
A banda de les mesures implementades en el marc del programa d'acords voluntaris, l'Agència porta des de molt abans de participar en aquest Programa implementant mesures de reducció d'emissions.
Alguns exemples d'aquestes mesures són: canvi de l'equip de refrigeració per un més eficient, adquisició de vehicles híbrids per a gestions de treball, substitució gradual d'il·luminació per més eficient, instrucció d'encesa i apagada d'equips consumidors d'energia, apagada automàtica d'equips informàtic, instal·lació de punts verds en plantes per a la reollida selectiva de residus i incorporació de mesures de millora de l'envolupant basades en la implementació de finestres de doble vidre, lames de protecció solar en les finestres, millora de l'aïllament tèrmic exterior per reduir la demanda.
Cal agrair a tot l'equip de l'Agència de l'Habitatge de Catalunya format per Marta Arrufí, Rble. tècnica del sistema de gestió ambiental i Delvina Serret tècnica de manteniment, la seva col·laboració durant la visita, així com a la resta d'àrees implicades en el desenvolupament de l'inventari i la implementació de les mesures plantejades.
La visita ha estat molt enriquidora per al desenvolupament de la nostra feina, atès que ens ha permès conèixer de primera ma els detalls de les mesures implementades i poder identificar iniciatives aplicables en altres organitzacions.